11.

Puses piedāvā: a) darīt pieejamus ielidošanas un izlidošanas laika nišu pārus Amsterdamas lidostā un/vai Ņujorkas JFK / Newark Liberty lidostās, kā arī Romas lidostā un/vai Ņujorkas JFK / Newark Liberty lidostās (pēc potenciālā tirgus dalībnieka izvēles), lai ļautu vienam vai vairākiem potenciālajam(-iem) tirgus dalībniekam(-iem) ik nedēļu veikt līdz septiņiem (7) lidojumiem (jauniem vai kopā ar papildu reisiem) katrā no maršrutiem Amsterdama–Ņujorka un Roma–Ņujorka. Šāds piedāvājums ir spēkā, ja ir izpildīti konkrēti nosacījumi, tostarp: a) potenciālais tirgus dalībnieks ir izmantojis visas reālās iespējas iegūt vajadzīgās laika nišas vispārējas laika nišu piešķiršanas kārtībā un b) attiecībā uz Ņujorku kopējais to laika nišu skaits Ņujorkas JFK/Newark Liberty lidostās, kas piešķirtas i) potenciālajam tirgus dalībniekam, ii) tā reģionālajiem meitasuzņēmumiem un iii) jebkuram citam pārvadātājam, ar kuru tam ir transatlantisks kopuzņēmums, kam ir ASV Transporta departamenta piešķirta pretmonopola imunitāte, un šāda pārvadātāja reģionālajiem meitasuzņēmumiem, nepārsniedz 200 laika nišas dienā; b) noslēgt tarifu kombinēšanas nolīgumus ar: i) atbilstīgu gaisa satiksmes pakalpojumu sniedzēju, kas piedāvā tiešos lidojumus un kas pēc šo saistību spēkā stāšanās dienas ir sācis sniegt jaunus vai paplašinātus konkurējošus gaisa satiksmes pakalpojumus attiecībā uz konstatētajiem pilsētu pāriem; un ii) atbilstīgu gaisa satiksmes pakalpojumu sniedzēju, kas piedāvā tiešos lidojumus un kas jau sniedz konkurējošus gaisa satiksmes pakalpojumus maršrutā Parīze–Ņujorka, ja katrā no minētajiem gadījumiem atbilstīgajam gaisa satiksmes pakalpojumu sniedzējam, kas piedāvā tiešos lidojumus, vai tā alianses partneriem nav satiksmes mezgla abos konstatētā pilsētu pāra galapunktos. Šādus tarifu kombinēšanas nolīgumus varēs noslēgt attiecībā uz visu klašu pasažieriem, izņemot maršrutu Parīze–Ņujorka, kurā minētie nolīgumi attieksies tikai uz augstākās klases pasažieriem (kā noteikts 7. punktā iepriekš); c) noslēgt īpašus nolīgumus par ienākumu proporcionālu sadali attiecībā uz satiksmi, kurā faktiskā izlidošana un faktiskais galamērķis ir Eiropā vai Ziemeļamerikā/Karību jūras reģionā/Centrālamerikā, ar: i) jaunu gaisa satiksmes pakalpojumu sniedzēju, kas piedāvā tiešos lidojumus un kas pēc šo saistību spēkā stāšanās dienas ir sācis sniegt jaunus vai paplašinātus konkurējošus gaisa satiksmes pakalpojumus attiecībā uz konstatētajiem pilsētu pāriem, neatkarīgi no tā, vai konkurējošos gaisa satiksmes pakalpojumus sāk sniegt, pamatojoties uz laika nišām, kuras iegūtas no pusēm saskaņā ar ierosinātajām saistībām; un ii) atbilstīgu gaisa satiksmes pakalpojumu sniedzēju, kas piedāvā tiešos lidojumus un kas jau sniedz konkurējošus gaisa satiksmes pakalpojumus maršrutā Parīze–Ņujorka. Šādus īpašus nolīgumus par ienākumu proporcionālu sadali varēs noslēgt attiecībā uz visu klašu pasažieriem, izņemot maršrutu Parīze–Ņujorka, kurā minētie nolīgumi attieksies tikai uz augstākās klases pasažieriem (kā noteikts 7. punktā iepriekš). Pusēm nav pienākuma slēgt īpašus nolīgumus par ienākumu proporcionālu sadali attiecībā uz jebkuru no konstatētajiem pilsētu pāriem ar jebkādu gaisa satiksmes pakalpojumu sniedzēju, kas iesniedz pieprasījumu un kam vienam pašam vai kopā ar tā alianses partneriem ir satiksmes mezgls abos konstatētā pilsētu pāra galapunktos; d) ļaut piedalīties pastāvīgo lidojumu programmās jauniem gaisa satiksmes pakalpojumu sniedzējiem, kas piedāvā tiešos lidojumus un kas pēc šo saistību spēkā stāšanās dienas sāk vai paplašina pakalpojumu sniegšanu attiecībā uz konstatētajiem pilsētu pāriem, ja šādam jaunajam gaisa satiksmes pakalpojumu sniedzējam nav savas līdzvērtīgas programmas un ja tas jau nepiedalās kādā no pušu pastāvīgo lidojumu programmām.